《钓濑渔樵行送严守苏伯业赴阙》
宋代·陈棣

渔樵生长子陵州，偶为城市逍遥游。
相逢欲话平生事，以手加额频点头。
自言家世居村落，颇厌吾邦风土恶。
大饥小歉偶一遭，弃掷锄耰弄刀槊。
二十年前事可惊，锦襦绣帽争乘城。
太平日久人忘战，衣冠荆棘戈鋋腥。
去年米贵无余粟，往往惊顾如麋鹿。
大开陈廪贷兼并，却笑隣邦才食粥。
只今丰盈天报施，余粮栖亩麦两岐。
牛羊日落草莱处，场圃秋深{禾罢}稏时。
父老歌谣童稚笑，欢声万口如同调。
向来游手今良农，今日膏腴昔荒峤。
渔樵无事官无逋，民不识吏亡追呼。
田间第见随轩鹿，道上兼无攫肉乌。
问云何术能臻此，尽道我公才德美。
文采风流求古人，循良事业空前史。
公今去我归朝天，攀辕截镫何当前。
愿公早佩紫荷橐，顾我拟续甘棠篇。
欲碑遗爱传千古，政声未暇从头数。
大书特书不一书，请载渔樵当日语。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。